หุ้นยุโรปปิดลบ ตลาดวิตกผลประกอบการเอกชนอ่อนแอ
ตลาดหุ้นยุโรปปิดลบเมื่อคืนนี้ (4 ก.พ.) หลังบริษัทยักษ์ใหญ่หลายแห่งเปิดเผยผลประกอบการที่อ่อนแอ รวมถึงเครดิต สวิส และเดมเลอร์ ขณะที่ภาวะการซื้อขายในตลาดยังคงผันผวนเนื่องจากนักลงทุนวิตกกังวลเกี่ยวกับการชะลอตัวของภาวะเศรษฐกิจและภาคการผลิตในยูโรโซน
5 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.2% ปิด (4 ก.พ.) ที่ 328.76 จุด, ดัชนี DAX ตลาดหุ้นเยอรมันปิดที่ 9,393.36 จุด ลดลง 41.46 จุด หรือ -0.44%, ดัชนี FTSE 100 ตลาดหุ้นลอนดอนปิดที่ 5,898.76 จุด เพิ่มขึ้น 61.62 จุด หรือ +1.06% และดัชนี CAC-40 ตลาดหุ้นฝรั่งเศสปิดที่ 4,228.53 จุด เพิ่มขึ้น 1.57 จุด หรือ +0.04%
หุ้นเครดิต สวิส ร่วงลงหนักสุดในรอบหลายปี หลังจากธนาคารเปิดเผยผลประกอบการที่ย่ำแย่ ขณะที่หุ้นเดมเลอร์ ดิ่งลง 3.2% หลังจากบริษัทปรับลดแนวโน้มผลประกอบการ ราคาหุ้นของเครดิต สวิส ยังคงอยู่ในช่วงขาลง นับตั้งแต่ธนาคารเวลส์ ฟาร์โก ได้ออกมาปฏิเสธข่าวที่ว่าทางธนาคารกำลังอยู่ในระหว่างการเจรจาเพื่อซื้อธุรกิจบางส่วนของเครดิต สวิส
ภาวะการซื้อขายในตลาดหุ้นยุโรปเป็นไปอย่างผันผวน เนื่องจากนักลงทุนยังคงวิตกกังวลเกี่ยวกับการชะลอตัวของเศรษฐกิจและภาคการผลิตของยูโรโซน หลังจากกบริษัทมาร์กิตเปิดเผยว่า เศรษฐกิจในยูโรโซนชะลอตัวในเดือนม.ค. ซึ่งบ่งชี้ว่าภาวะผันผวนในตลาดการเงินโลกกำลังส่งผลกระทบต่อกิจกรรมทางธุรกิจในภูมิภาค
ทั้งนี้ มาร์กิตเปิดเผยว่า ดัชนีผู้จัดการฝ่ายจัดซื้อ (PMI) ซึ่งวัดกิจกรรมของทั้งภาคการผลิตและภาคบริการในเขตยูโรโซน ร่วงลงแตะระดับต่ำสุดในรอบ 4 เดือนที่ 53.6 ในเดือนม.ค. จากระดับ 54.3 ในเดือนธ.ค. นอกจากนี้ นักลงทุนยังวิตกกังวลเกี่ยวกับแนวโน้มเศรษฐกิจสหรัฐ หลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในสัปดาห์ที่แล้วพุ่งขึ้น 8,000 ราย สู่ระดับ 285,000 ราย สูงกว่าที่นักวิเคราะห์คาดการณ์ไว้ที่ระดับ 280,000 ราย
ด้านกระทรวงพาณิชย์สหรัฐเปิดเผยว่า ยอดสั่งซื้อภาคโรงงานของสหรัฐร่วงลงหนักที่สุดในรอบ 1 ปีในเดือนธ.ค. โดยยอดสั่งซื้อร่วงลง 2.9% เนื่องจากผลกระทบจากการแข็งค่าของดอลลาร์ และอุปสงค์ที่อ่อนแอในต่างประเทศ